Kolmiknegatiivne rinnavähk

Kolmiknegatiivne rinnavähk (erialases kirjanduses tähistatakse TNBC, inglisekeelsest triple-negative breast cancer) on rinnavähi alaliik, mille puhul kasvaja ei ekspresseeri valgu tasemel kolme markerit, mis on rinnavähile suhteliselt tavapärased. Need markerid on östrogeeni tuumaretseptor tüüp alfa, progesterooni tuumaretseptor ja retseptor-türosiinkinaas ErbB2/HER2. Markerite puudumist kasvajas tuvastatakse vähibiopsia immunohistokeemilise analüüsi kaudu.

TNBC on suhteliselt haruldane rinnavähi alaliik, mis esineb 10-20% rinnavähi invasiivsetest juhtumitest. Seejuures esineb TNBC pigem noorematel naistel ning on teistest rinnavähi alaliikidest agressiivsem (nt ajumetastaaside esinemissageduse poolest). Markerite puudumise tõttu ei saa kolmiknegatiivse rinnavähiga patsientide raviks kasutada hormoonteraapiat või valgule HER2 suunatud sihtmärkravi. TNBC raviks kasutatakse seepärast lisaks kirurgilisele eemaldamisele põhiliselt keemiaravi ning teatud juhtudel ka muudele sihtmärkidele (näiteks polü-ADP-riboosi polümeraas ehk PARP) suunatud ravi või immuunravi.

Viited 

 
Onkoloogia